সরকার শক্ত না হলে দেশ খালি হয়ে যাবে: সংসদে চুন্নু
জাতীয় পার্টির সংসদ সদস্য মুজিবুল হক চুন্নু বলেছেন, সরকার শক্তহাতে সবকিছু নিয়ন্ত্রণ না করলে, দেশ খালি হয়ে যাবে।
আজ বৃহস্পতিবার জাতীয় সংসদে অনির্ধারিত আলোচনায় অংশ নিয়ে চুন্নু এ কথা বলেন।
পত্রিকায় প্রকাশিত সংবাদের বরাত দিয়ে চুন্নু বলেন, 'দুদক টাকা পাচারের প্রমাণ পেলেও, ফেরত আনতে পারে না। পাবলিক বিশ্ববিদ্যালয়ে ১৩০০ কোটি টাকার অনিয়ম হয়েছে। অডিটর জেনারেল অফিসের রিপোর্ট অনুযায়ী, ৫টি বিশ্ববিদ্যালয়ে ৬০০ কোটি টাকার অনিয়ম হয়েছে। সবচেয়ে বেশি অনিয়ম হয়েছে জাতীয় বিশ্ববিদ্যালয়ে।'
তিনি বলেন, 'বর্তমান সরকার যদি শক্তভাবে এগুলো নিয়ন্ত্রণ না করে, তাহলে দেশ খালি হয়ে যাবে। ব্যাংক তো খালি হয়ে গেছে। ব্যাংকের মাধ্যমে ওভার ইনভয়েস, আন্ডার ইনভয়েস করে এগুলো করা হচ্ছে। এগুলো দেখার দায়িত্ব কার?'
'অর্থমন্ত্রী, বাণিজ্যমন্ত্রীসহ বাংলাদেশ ব্যাংক যদি এগুলো না দেখে, তারা তো চুপচাপ বসে থাকে। ব্যাংকের মাধ্যমে টাকা পাচার হয়, এটা তাদেরই রিপোর্ট। তারা তাহলে কী করছে?' প্রশ্ন করেন তিনি।
চুন্নু আরও প্রশ্ন করেন, 'বাংলাদেশ ব্যাংক গত ৫ বছরে কেন কমার্শিয়াল ব্যাংকগুলোকে নিয়ন্ত্রণ করতে পারেনি? তারা কি জানেন না, কোন ব্যবসায়ী কোন অ্যাকাউন্ট দিয়ে এলসি করে আন্ডার ইনভয়েস, ওভার ইনভয়েস করে টাকা পাচার করছে?'
তিনি বলেন, 'আমি এগুলো বলতে চাচ্ছি এ কারণে যে, পত্রিকা দেখলে মন খারাপ হয়ে যায়। ধানমন্ডি হাসপাতালে ২৫ বছর বয়সী একটা ছেলে এন্ডোসকপি করতে গিয়ে মারা গেল। বাচ্চাকে খতনা করাতে নিয়ে গেছে হাসপাতালে, ওই হাসপাতালের লাইসেন্সই নাই।'
'এত এলোমেলো হচ্ছে যে, আমি প্রধানমন্ত্রীকে বলব, কঠোর হন। মানুষ এখন ভাবতেছে সরকারি দল, বিরোধী দল কী করে। এর জবাবদিহি কোথায়? সরকার যদি শক্ত না হয়, আমাদের তো যাওয়ার আর জায়গা নেই,' বলেন মুজিবুল হক চুন্নু।

জাতীয় পার্টির সংসদ সদস্য মুজিবুল হক চুন্নু বলেছেন, সরকার শক্তহাতে সবকিছু নিয়ন্ত্রণ না করলে, দেশ খালি হয়ে যাবে।